
Poslanica predsednice Republike Slovenije Nataše Pirc Musar 
ob dnevu slovenskega športa

Spoštovane Slovenke in spoštovani Slovenci,
drage športnice in dragi športniki,
drage parašportnice in dragi parašportniki.

Dan slovenskega športa je praznik vrhunskih športnic in športnikov, ki s svojimi dosežki navdušujejo Slovenijo in svet. Je tudi praznik vseh tistih, ki vsak dan obujejo športne copate, sedejo na kolo, plavajo, odidejo v hribe ali se preprosto odločijo, da bodo nekaj naredili zase in za svoje zdravje.

Na uspehe naših športnic in športnikov smo upravičeno izjemno ponosni. Ko stojijo na zmagovalnih odrih, ko se ob njihovih dosežkih dviga slovenska zastava in ko skupaj stiskamo pesti zanje, šport pokaže svojo izjemno povezovalno moč. Toda njegova največja vrednost ni samo v medaljah, pokalih in rekordih. Šport nas uči, da do cilja ni bližnjic. Uči nas vztrajnosti po porazu, spoštovanja zmagovalnega tekmeca, poštenosti, discipline in odgovornosti.

Ob tem prazniku se zato iskreno zahvaljujem tudi vsem trenerkam in trenerjem, športnim delavcem, učiteljem, staršem in prostovoljcem, ki pogosto daleč od oči javnosti ustvarjate okolje, v katerem lahko šport živi in se razvija. Posebej pomembno je, da otrokom in mladim omogočimo čim več priložnosti za gibanje in jim šport približamo kot dejavnost, ki jih mora spremljati vse življenje.

Šport mora biti prostor za vse: za otroke in starejše, rekreativce in vrhunske športnike, športnice in športnike, parašportnice in parašportnike. Biti mora prostor brez nestrpnosti, zlorabe, izključevanja in diskriminacije. 
Na današnji praznik zato ne praznujemo le velikih zmag. Praznujemo vsak premagani kilometer, vsak trening, vsako vrnitev po poškodbi in vsakega posameznika, ki v športu odkrije veselje.

Vsem želim lep dan slovenskega športa in naj gibanje ostane del našega vsakdana za zdravje, dobro počutje in veselje. 

Naj živi slovensko športno srce.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

